Twee Witbank-polisiemanne geskietTwee polisiebeamptes van die Witbank-polisiestasie is Woensdag in die vroeë oggendure glo deur OTM-rowers by ŉ winkelkompleks geskiet. Brigadier Selvey Mohlala, ŉ polisiewoordvoerder van Mpumalanga, sê polisiebeamptes het omstreeks 02:20 reageer op ŉ huisbraak toe hulle ŉ ontploffing by die Saveways-winkelkompleks gehoor het. Hulle het gaan ondersoek instel waarna ŉ groep gewapende mans, wat glo pas ŉ OTM daar opgeblaas het, op hulle begin skiet en twee beamptes gewond het. Die polisie het teruggeskiet. Die verdagtes het daarin geslaag om in twee BMW’s met ŉ onbekende hoeveelheid geld te vlug. Die twee beamptes wat geskiet is, is na ŉ nabygeleë hospitaal geneem vir verdere behandeling. Die polisie versoek enigiemand met inligting oor waar die verdagtes hulself kan bevind, om kol. Reynold Talmakkies te skakel by 071 475 8583.